**РЕПУБЛИКА СРБИЈАГРАД БЕОГРАД**

**ГРАДСКА ОПШТИНА ВОЖДОВАЦ**

**УПРАВА ОПШТИНЕ**

**-Одељење за општу управу-VI-Број: 111 - 16 /2018Датум: 08.11.2018. годинеБеоград, Устаничка 53**

На основу чл. 4, 94. и 102. **Закона о запосленима у аутономним покрајинама и јединицама локалне самоуправе** ("Службени гласник РС", број 21/2016 и 113/2017-др. Закон), чл. 11-27. **Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе** ( „Сл. гласник РС“, бр. 95/2016), чл. 24. ст. 1. и 2. Закона о раду („Сл. гласник РС“, бр. 24/2005, 61/2005, 54/2009, 32/2013, 75/2014, 13/2017- одлука УС и 113/2017), у складу са **Правилником о организацији и систематизацији радних места у Управи градске општине Вождовац** (I-бр. 110-2/2017 од 19.05.2017. године, I-бр.110-9/2017 од 20.10.2017. године, I-бр.110-3/2018 од 02.03.2018. године, I-бр.110-4/2018 од 29.03.2018. године и I-бр.110-12/2018 од 19.10.2018. године), Начелник Управе градске општине Вождовац, о г л а ш а в а

**ЈАВНИ КОНКУРС**

За попуњавање и пријем по једног извршиоца у радни однос на **неодређено време**, у Управу градске општине Вождовац, Ул. Устаничка бр. 53, Београд, за следећа извршилачка радна места:

1. Радно место – **ПОСЛОВИ ДРУШТВЕНИХ ДЕЛАТНОСТИ ЗА ШКОЛСКЕ АКТИВНОСТИ И СПОРТ**, у Одељењу за финансије, привреду, друштвене делатности и планирање – Одсек за друштвене делатности и привреду, систематизовано под редним бројем „51“, разврстано у звање самостални саветник, у Правилнику о организацији и систематизацији радних места у Управи градске општине Вождовац.

**Опис посла за радно место које се попуњава:** Обавља стручне и административне послове који се односе на превоз деце и ученика предшколских установа, основних и средњих школа; стара се о реализацији решења за превоз деце и ученика са посебним потребама и њихових пратилаца; стара се о реализацији уговора за исхрану и смештај ученика са посебним потребама; прима и оверава документацију установа основног и средњег образовања, као и специјализованих школа о исхрани и смештају деце и ученика са посебним потребама; прима, оверава и усаглашава захтеве основних и средњих школа за превоз ученика на међународна и републичка такмичења; прати упис у први разред основних школа; израђује предлог финансијског плана за oсновно образовање на територији ГО; утврђује мере и активности заштите и безбедности деце и ученика за време остваривања образовно васпитног рада, учествује у изради плана активности из области спорта, учествује у организацији спортских активности и манифестација на територији ГО Вождовац, прикупља информације, израђује извештаје и припрема потребне материјале везане за стање спорта и развој спортских активности на територији општине, прати реализацију програма и конкурса из области спорта, предлаже и предузима мере за унапређење спорта, у оквиру надлежности градске општине Вождовац. Обавља и друге послове по налогу непосредног руководиоца.

За наведено радно место, у звању **самосталног саветника**, потребно је да буду испуњени следећи услови: Стечено високо образовање на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету и познавање метода рада, поступака и стручних техника које се стиче радним искуством у струци од најмање пет година, положен државни стручни испит, познавање рада на рачунару (MS Office пакет и Интернет).

2. Радно место – **САВЕТНИК ЗА ПОСЛОВЕ ПРИВРЕДЕ**, у Одељењу за финансије, привреду, друштвене делатности и планирање – Одсек за друштвене делатности и привреду, систематизовано под редним бројем „51а“, разврстано у звање самостални саветник, у Правилнику о организацији и систематизацији радних места у Управи градске општине Вождовац.

**Опис посла за радно место које се попуњава:** Обавља послове који се односе на област опште привредне проблематике, прати прописе из области привредног предузетништва, врши послове анализе, праћења и предлагања мера за развој привреде на подручју градске општине Вождовац, прикупља информације о потенцијалним домаћим или страним инвеститорима у циљу ширења локалних пословних активности, учествује у организацији промотивних манифестација и учешће на сајмовима и привредним изложбама; прати законске прописе из области пољопривреде; врши попис пољопривредних газдинстава и домаћинстава на територији ГО Вождовац; спроводи мере подршке за спровођење пољопривредне политике и руралног развоја ГО Вождовац утврђене актима града Београда; обавља и друге послове по налогу непосредних руководилаца.

За наведено радно место, у звању **самосталног саветника**, потребно је да буду испуњени следећи услови: Стечено високо образовање на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету и познавање метода рада, поступака и стручних техника које се стиче радним искуством у струци од најмање пет година, положен државни стручни испит, познавање рада на рачунару (MS Office пакет и Интернет).

3. Радно место – **ГЕОДЕТСКИ ПОСЛОВИ**, у Одељењу за имовинско-правне послове, систематизовано под редним бројем „62а“, разврстано у звање референт, у Правилнику о организацији и систематизацији радних места у Управи градске општине Вождовац.

**Опис посла за радно место које се попуњава:** Обавља стручно-оперативне послове који се односе на идентификацију катастарских парцела и објеката, упоређивање фактичког стања са стањем у досијеу непокретности, премеравање и идентификацију објеката на терену за потребе комплетирања и ажурирања података у досијеу непокретности, административне и техничке, и друге послове по налогу непосредних руководилаца.

За наведено радно место, у звању **референт**а, потребно је да буду испуњени следећи услови: Стечено средње образовање у четворогодишњем трајању, положен државни стручни испит, најмање три године радног искуства у струци, познавање рада на рачунару (MS Office пакет и Интернет).

**Стручна оспособљеност, знања и вештине који се проверавају у изборном поступку:**

За сва три наведена радна места, у изборном поступку, конкурсна комисија провераваће стручну оспособљеност, знања и вештине пријављених кандидата из области делокруга рада органа и из области рада за које се попуњава радно место, и то: познавање Закона о општем управном поступку, Уредбе о канцеларијском пословању органа државне управе и Упутства о канцеларијском пословању органа државне управе - усмено; познавање рада на рачунару (MS Office пакет и Интернет) – провера практичним радом на рачунару; вештина комуникације и организационе способности – усмено.

**Адреса на коју се подносе пријаве:**

- Пријаве на конкурс, са доказима о испуњености услова из огласа, подносе се Управи градске општине Вождовац - Конкурсној комисији за спровођење јавног конкурса, непосредно преко писарнице Управе градске општине Вождовац, Ул. Устаничка бр. 53, Београд 11000 или путем поште, са назнаком: „За јавни конкурс за попуњавање извршилачког радног места“ – са назнаком назива радног места на које се конкурише.

Све информације које се тичу наведеног јавног конкурса, могу се добити на телефон 011/244-1071 локал 140. Контакт особа: Марина Милошевић – руководилац Одељења за општу управу.

**Општи услови за запослење:**

- Да је учесник конкурса пунолетан држављанин Републике Србије; да има прописано образовање; да испуњава остале услове одређене законом, другим прописом и актом о систематизацији радних места; да није правоснажно осуђиван на безусловну казну затвора од најмање шест месеци; да учеснику конкурса раније није престајао радни однос у државном органу, односно органу аутономне покрајине или јединице локалне самоуправе, због теже повреде дужности из радног односа.

**Рок за подношење пријаве на конкурс и садржина пријаве:**

- Рок за подношење пријава са доказима о испуњавању услова конкурса је **15 дана** од дана оглашавања обавештења о јавном конкурсу у дневним новинама „Српски телеграф“.

- Пријава на конкурс садржи име и презиме кандидата, датум и место рођења, адресу становања, број телефона, податке о образовању, податке о врсти и дужини радног искуства с кратким описом послова на којима је кандидат радио до подношења пријаве на конкурс. Пријава на конкурс мора бити својеручно потписана.

**Докази који се прилажу уз пријаву на конкурс:**

- уверење о држављанству (не старије од шест месеци);

- извод из матичне књиге рођених;

- диплома којом се потврђује стручна спрема;

- уверење надлежног органа да кандидат није правоснажно осуђиван на безусловну казну затвора од најмање шест месеци;

- исправе којима се доказује радно искуство у струци (потврде, решења и други акти из којих се види на којим пословима, са којом стручном спремом и у ком периоду је стечено радно искуство);

- доказ о познавању рада на рачунару;

- уверење о здравственој способности (лекарско уверење);

- уверење о положеном државном стручном испиту (лица са положеним правосудним испитом, уместо уверења о положеном државном стручном испиту, достављају уверење о положеном правосудном испиту; лица која немају положен државни стручни испит могу се примити на рад под условом да положе државни стручни испит до окончања пробног рада);

- изјава у којој се странка опредељује да ли ће сама прибавити податке о чињеницама о којима се води службена евиденција или ће то орган учинити уместо ње;

-доказ да учеснику конкурса раније није престајао радни однос у државном органу, односно органу аутономне покрајине или јединице локалне самоуправе, због теже повреде дужности из радног односа (само за кандидате који су већ заснивали радни однос у органима аутономне покрајине, јединице локалне самоуправе, градске општине или државном органу).

- Сви докази се прилажу у оригиналу или у фотокопији која је оверена код јавног бележника (изузетно у градовима и општинама у којима нису именовани јавни бележници, приложени докази могу бити оверени у основним судовима, судским јединицама, пријемним канцеларијама основних судова, односно општинским управама као поверени посао).

**Напомена:**

- Документи о чињеницама о којима се води службена евиденција су: уверење о држављанству, извод из матичне књиге рођених, уверење о положеном државном стручном испиту.

Одредбом члана 9. и члана 103. Закона о општем управном поступку („Службени гласник РС“, број 18/2016) прописано је, између осталог, да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама. Наведене доказе кандидат може доставити уз пријаву и сам, а у циљу ефикаснијег и бржег спровођења изборног поступка.

- Потребно је да кандидат попуни изјаву којом се опредељује за једну од две могућности, да орган прибави податке о којима се води службена евиденција или да ће то кандидат учинити сам.

Наведену изјаву могуће је преузети на Интернет страници Градске општине Вождовац: [www.vozdovac.rs](http://www.vozdovac.rs), у рубрици „Конкурси“.

- Попуњену изјаву је неопходно доставити уз наведене доказе како би орган могао даље да поступа.

Трајање радног односа и пробни рад:

- Радни однос се заснива на неодређено време, а за кандидате који раније нису заснивали радни однос у органима аутономне покрајине, јединице локалне самоуправе, градске општине или државном органу, пробни рад је обавезан и траје шест месеци.

Службеник на пробном раду полаже државни стручни испит до окончања пробног рада.

- Кандидати чије су пријаве благовремене, допуштене, разумљиве и потпуне, уз које су приложени сви потребни докази и који испуњавају услове за рад на оглашеном радном месту, о провери стручних оспособљености, знања и вештина који се вреднују у изборном поступку, биће писмено обавештени, као и путем телефона или е - маил адресе које су навели у пријави, а провера ће бити обављена у просторијама послодавца у Управи градске општине Вождовац, Ул. Устаничка бр. 53, у Београду.

- Пријаве уз које нису достављени сви потребни докази (оригинал или оверена фотокопија), као и неблаговремене, неразумљиве и недопуштене пријаве, биће одбачене закључком.

- Овај конкурс се објављује на Интернет страници Градске општине Вождовац: [www.vozdovac.rs](http://www.vozdovac.rs), у рубрици „Конкурси“, а обавештење о јавном конкурсу биће објављено у дневним новинама „Српски телеграф“.

- Сви изрази, појмови, именице, прилози и глаголи у овом огласу који су употребљени у мушком роду, односе се без дискриминације и на особе женског пола.

**НАЧЕЛНИК УПРАВЕ ОПШТИНЕ**

**Марко Денчић, дипл.правник**